b"\n_START_ARTICLE_\nRevolta d'Aiss\xc3\xb3\n_START_SECTION_\nAntecedents\n_START_PARAGRAPH_\nL'ocupaci\xc3\xb3 \xc3\xa0rab de Catalunya fou ef\xc3\xadmera i els musulmans, dependents de C\xc3\xb2rdova, estaven governats per val\xc3\xads o representants emirals. Els visigots legitimistes del poder de Toledo foren expulsats i els pro-sarra\xc3\xafns ocuparen el poder, per\xc3\xb2 al segle IX, amb la conquesta carol\xc3\xadngia de Catalunya, els francs dugueren els seus propis comtes i marquesos, que eren els visig\xc3\xb2tics expulsats, i reaparegueren els conflictes entre els pro-francs, que volen constituir un poder superior, i els pro-\xc3\xa0rabs i els aut\xc3\xb2ctons que s\xe2\x80\x99hi negaren. Els francs establiren la Marca Hisp\xc3\xa0nica, una franja de seguretat limitada per l\xe2\x80\x99eix del Llobregat, que amb diverses fluctuacions, qued\xc3\xa0 definida amb la Conquesta de Barshiluna la primavera del 801. Aquest territori fou l'escenari continuat de r\xc3\xa0tzies i conflictes. _NEWLINE_La conquesta de Barcelona fou un objectiu dels magnats locals que aconseguiren el suport de Llu\xc3\xads el Piet\xc3\xb3s, el qual reclut\xc3\xa0 un ex\xc3\xa8rcit heterogeni amb un nombr\xc3\xb3s contingent aquit\xc3\xa0. La fidelitat dels gots fou recompensada amb el nomenament com a comte de Barcelona de Ber\xc3\xa0, un l\xc3\xadder aut\xc3\xb2cton que despr\xc3\xa9s de la conquesta de Barcelona volia pactar la pau amb els musulmans per mantenir el nou statu quo. Aquesta intenci\xc3\xb3 de toler\xc3\xa0ncia, per\xc3\xb2, va acabar xocant amb les intencions dels barons francs de seguir la pol\xc3\xadtica de conquesta; i per aquest motiu Ber\xc3\xa0 va acab\xc3\xa0 sent cessat de les seves atribucions comtals. A partir de llavors es va iniciar l\xe2\x80\x99arribada de comtes estrangers allunyats dels interessos locals, i el bandejament dels l\xc3\xadders aut\xc3\xb2ctons. _NEWLINE_El primer d'ells fou el franc Ramp\xc3\xb3, qui va durar poc i fou succe\xc3\xaft per un jove i ambici\xc3\xb3s prohom carolingi: Bernat de Septim\xc3\xa0nia, qui confirmava la l\xc3\xadnia dura i forana al capdavant dels comtats de Barcelona, Girona i Osona. Fou llavors quan va comen\xc3\xa7ar la revolta d'Aiss\xc3\xb3 (fill d'un antic val\xc3\xad de la Barcelona musulmana) que acabava de fugir d'Aquisgr\xc3\xa0 on havia estat confinat des del cessament de Ber\xc3\xa0 el 820, i Guillem\xc3\xb3, llavors comte de Ras\xc3\xa8s.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl gran triomfador del conflicte fou el comte Bernat, que reb\xc3\xa9 com a premi a la seva fidelitat a l\xe2\x80\x99emperador la ciutat de Narbona i diversos comtats occitans, honors pels quals se'l titul\xc3\xa0 Duc de Septim\xc3\xa0nia. Naturalment Guillem\xc3\xb3, cam\xc3\xad de l\xe2\x80\x99exili amb la resta de revoltats, va perdre totes les seves possessions comtals. Hug de Tours i Matfrid d'Orl\xc3\xa9ans foren condemnats a mort el febrer de 828 a l'assemblea d'Aquisgr\xc3\xa0 per\xc3\xb2 perdonats gr\xc3\xa0cies a la influ\xc3\xa8ncia del primer ministre Vala de Corbie a canvi de perdre les seves dignitats. No obstant aix\xc3\xb2, posteriorment Bernat va ser destitu\xc3\xaft com a comte temporalment, per\xc3\xb2 despr\xc3\xa9s de la mort de Berenguer de Tolosa i un cop reconciliat amb Carles II el Calb fou restitu\xc3\xaft._NEWLINE_A la cort franca l'actitud de Llu\xc3\xads el Piet\xc3\xb3s envers Vala canvi\xc3\xa0 radicalment i uns mesos despr\xc3\xa9s fou separat del seu c\xc3\xa0rrec, que ocup\xc3\xa0 Bernat, ara Bernat de Septim\xc3\xa0nia._NEWLINE_A casa nostra el frac\xc3\xa0s de la revolta va significar el bandejament definitiu del b\xc3\xa0ndol local indigenista de Ber\xc3\xa0, i la vict\xc3\xb2ria del b\xc3\xa0ndol franc assimilista de Bernat. El control carolingi dels comtat catalans per part dels francs continu\xc3\xa0 fins al nomenament del comte Guifr\xc3\xa9 el Pil\xc3\xb3s (descomptant el breu interval del seu pare, el conflent\xc3\xad Sunifred I)._NEWLINE_Pel que fa al territori on m\xc3\xa9s s'havia notat la revolta, aquest havia quedat destru\xc3\xaft i despoblat, i no es va recuperar fins que cinquanta anys despr\xc3\xa9s Guifr\xc3\xa9 el Pil\xc3\xb3s n'incentiv\xc3\xa0 el repoblament el 878. Eren les actuals comarques del Vall\xc3\xa8s Occidental, el Bages, Osona i el Bergued\xc3\xa0."